اَڄ دی ماروی

غزالہ احمداݨی معروف سرائیکی ناول نگار تے سفرنامہ نگار اسماعیل احمداݨی دی صاحبزادی ہے ۔ سرائیکی دے نویں دور دی ایں خاتون افسانہ نگار نے عورت دے مسائل ، وطن دی محبت ، دہشت گردی ، جہالت تے شعور دی پختگی کوں موضوع بݨائے ۔ عورت ہی ہر افسانے دا مرکزی کردار ہے ۔ وسیبی ، دیہاتی تے شہری منظر نامے افسانے وچ نظر آندن ۔  اَڄ دی ماروی وچ افسانیاں دی زبان آسان تے رواں ہے ۔ انگریزی الفاظ وی نظر آندن ۔11افسانے شاملِ کتاب ہِن ۔ جنہاں دے عنوان کجھ ایں طرحانویں ݙتے ڳن ، دھرتی ماء ، بارود دی خشبو ، اَڄ دی ماروی ، امر لاش ، اپݨا آپ سُنڄانوݨی ، سی سا ، تے ڈسکو ڈانسر ۔

                        ڈاکٹر غزالہ احمداݨی دی کتاب’’ اَڄ دی ماروی‘‘ وچ ظہور احمددھریجہ لکھدن جو:

’’سئیں محمد اسماعیل احمداݨی سرائیکی زبان تے سرائیکی ادب دا ٻہوں وݙا ناں اے ، انہاں اپݨے قلم دے ذریعے سرائیکی وسیب دے نال نال ملک تے قوم دی جیرھی خدمت کیتی اے ، اونکوں بھلایا نی ونڄ سڳدا ۔ ادارہ جھوک واسطے ٻہوں خوشی دی ڳالھ اے جو سئیں محمد اسماعیل احمداݨی دی دھی سیݨ غزالہ احمداݨی دے افسانیاں دی کتاب ’’اَڄ دی ماروی‘‘ دے چھاپݨ دا اعزاز حاصل تھئے۔‘‘ 

 حوالہ 
ظہور احمد دھریجہ دی سرائیکی ادبی خدمات دا جائزہ (مقالہ نگار: شائستہ ظہور،بہاء الدین زکریا یونیورسٹی ملتان)  نگران مقالہ: ڈاکٹر محمد ممتاز خان کلیانی